**ZUŠ Dezidera Štraucha v Smižanoch opäť zažiarila**

Dňa 27. marca 2015 sa konal skvelý Celoslovenský akordeónový festival v Giraltovciach, na ktorom sa zúčastnili aj žiaci akordeónového oddelenia ZUŠ zo Smižian pod vedením pani učiteľky Oľgy Horáčkovej. V odbornej porote nechýbali také kapacity ako prof. Miroslav Košnár, či páni Igor Vlach a Jozef Demjan. V neuveriteľne silnej konkurencii naše žiačky zažiarili s ťažkými skladbami, ktoré vyžadovali skvelú technickú prípravu. Že to zvládli na jednotku svedčí fakt, že od zlatého pásma v 2. kategórii Nikolku Plutovú delil len jeden bod. Janka Marcinková, ktorá súťažila v 3. kategórii, získala bronzové pásmo. Náročnosť súťaže bola skvelou motiváciou do ďalšej práce akordeónového oddelenia, ktoré chystá nové prekvapenia, o ktorých budete včas informovaní.

Vedúca klávesového oddelenia,

Oľga Horáčková, DiS.art.

